ไอเอ็นจีไทยบาลานซ์6เดือนปันผล50สต.
บลจ.ไอเอ็นจี จ่ายปันผล “กองทุนเปิดไอเอ็นจีไทยบาลานซ์ฟันด์” รอบ 6 เดือน อัตราหน่วยละ 0.50 บาท ชูจุดเด่นกองทุนผสม
29 ก.พ. 2555

บลจ.ไอเอ็นจี จ่ายปันผล “กองทุนเปิดไอเอ็นจีไทยบาลานซ์ฟันด์” รอบ 6 เดือน อัตราหน่วยละ 0.50 บาท ชูจุดเด่นกองทุนผสม 
นายจุมพล สายมาลา ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า กองทุนเปิดไอเอ็นจีไทยบาลานซ์ฟันด์ กำหนดปิดสมุดทะเบียนผู้ถือหน่วยในวันที่ 29 ก.พ.2555 เพื่อจ่ายเงินปันผลครั้งที่ 20 จากผลดำเนินงานระยะเวลาตั้งแต่วันที่ 1 ส.ค.2554- 31 ม.ค.2555 ให้แก่ผู้ถือหน่วยลงทุนที่มีรายชื่อ ณ วันปิดสมุดทะเบียนหน่วยลงทุน ในอัตรา 0.50 บาทต่อหน่วย โดยจ่ายเงินในวันที่ 12 มี.ค.2555 
กองทุนเปิดไอเอ็นจีไทยบาลานซ์ฟันด์ เป็นกองทุนผสมที่มีความยืดหยุ่น ลงทุนได้ทั้งหุ้นและตราสารหนี้ ทำให้ผู้จัดการกองทุนสามารถบริหารการลงทุนให้สอดคล้องกับภาวะตลาดได้ ผลตอบแทนตั้งแต่ต้นปี 2555 กองทุนมีผลตอบแทนรวม 3.70% สูงกว่าดัชนีเปรียบเทียบที่ 2.73% โดยในช่วง 3 เดือนย้อนหลังผลตอบแทนอยู่ที่ 7.89%, 6 เดือน ติดลบ  0.60%, 1 ปีเท่ากับ 7.84% และ 3 ปีเท่ากับ 90.60% ในขณะที่ดัชนีเปรียบเทียบอยู่ที่ 5.87%,  ติดลบ 0.33%, 7.73% และ 66.04% ตามลำดับ  
สำหรับภาพรวมการลงทุนในตลาดหุ้นไทยปี 255 คาดว่ายังน่าลงทุน จากมาตรการภาครัฐและการฟื้นฟูเศรษฐกิจหลังน้ำท่วมที่จะส่งผลให้เศรษฐกิจเติบโตขึ้น การขยายตัวของกำไรสุทธิของบริษัทจดทะเบียนที่ยังโตต่อเนื่องและมูลค่าหุ้นที่ถูกจูงใจให้ต่างชาติยังสนใจตลาดหุ้นไทย โดยตั้งแต่ต้นปีจนถึง 22 ก.พ.2555 ต่างชาติซื้อสุทธิหุ้นไทยกว่า 41,574 ล้านบาท ส่วนปัจจัยเสี่ยงยังคงมาจากภายนอกประเทศ ทั้งปัญหาหนี้กลุ่มยูโรและปัญหาการดำเนินนโยบายการคลังของสหรัฐฯ ซึ่งอาจทำให้หุ้นไทยผันผวนเป็นระยะ        
นอกจากนี้จากประวัติการจ่ายเงินปันผลทั้งหมดนับตั้งแต่จัดตั้งกองทุนและรวมการจ่ายเงินปันผลครั้งนี้จะมีจำนวน 16.107 บาทต่อหน่วย อีกทั้งกองทุนยังได้ MorningStar Rating (Overall) 4-ดาว ข้อมูล ณ 31 ม.ค.2555 จาก www.morningstarthailand.com